
Sugestita da Ashikaridz Zeami 



Personi 


La Olima Amoranto 
La Kano-Tranchero 
Servisto 
Rurano 
Naracero 



NARACERO 


Un noto de la kano-fluto 
agitas l'autuna nubi del monti. 
Flug-falas fenixo e lua spozo; 
charmita da la simpla muziko 
li batas per lia ali extaze. 

Ube rivero trovas maro esas kani, e 
meze dil kani esas kabaneto. Fino di 
posdimezo en frua autuno. Ulu 
revenas pos long absenteso. 

(.La OLIMA AMORANTO e la SERVISTO aparas 
en barko.) 

OLIMA AMORANTO 


De ca loko me komencis mea voyajo, 
a ca loko me duras mea voyajo 
por ke me povez durar. 

NARACERO 

Barko sur la rivero! 

E la suno iras lente 
super la vakua agri, 
super la monto-penti, 
super la rivero. 

SERVISTO 


Preter foresti, prati, 
preter flui, fonti, 
ni sequas la voyo dil suno. 
Mastrino, quon vu volas? 

OLIMA AMORANTO 
Haltigez hike la barko. Ni esas arivanta. 

SERVISTO 

Kad hike, mea mastrino? 

OLIMA AMORANTO 


Alonge ta streta pedvoyeto esas vilajo. Me 
vidas la fumo di fairi dimezal en la cielo. Ni 
restez hike dum kurta tempo. Me serchas 
ulu. 

(La SERVISTO desembarkas ed helpas la OLIMA 
AMORANTO desembarkar.) 

SERVISTO 

Dicez a me, quon me agez. 

OLIMA AMORANTO 

Rurano adiras kun korbo an lua dorso. Irez 

e demandez la voyo al hemo di la silk- 
vendisto. 

(.La SERVISTO reverencas. RURANO eniras. La 
SERVISTO adiras ilu.) 

SERVISTO 

He, tu rurano! Ka tu habitas hike? 

RURANO 

E qua demandas? Ka tu? 

SERVISTO 

Ne respondez per tala tono. Me venas del 

urbego. Me esas servisto di granda damo 
qua povas komprar e vendar tu quale 
fromajo. Do, ne respondez tale. Me 
questionis jentile. 

RURANO 

Jentila questiono per impertinenta tono. 
Cirkum ica loko ni nek kompras nek vendas 
homi quale fromajo, do ne levez tua nazo a 
tua brovo. Questionez polite, e me 
konsideros jentila respondo. 

SERVISTO 

Ho! Nulu antee tale parolis a me! 

RURANO 


Do esas bona tempo, ke ulu tale parolez. 

SERVISTO 

Ho! 

RURANO 

He? 


SERVISTO 

Pardonez, sioro, ka vu habitas hike? 

RURANO 

Me ne povas komprenar vorti qui iras tra 
denti klemata. 

SERVISTO 


Sioro rurano, mea mastrino sendas me por 
trovar ula lojeyo. Yen el, en elua richa vesti 
e precoza juveli! 


RURANO 

Quale el iras sub tanta pezajo? 

SERVISTO 

Sioro, ka vu habitas hike? 

RURANO 


Nu, pro quo vu ne komence tale questionis 
me? Yes, me habitas hike dum multa yari. 

SERVISTO 

Bone. Ka vu povas direktar ni a la silk- 
vendisto? 


RURANO 

Ka silk-vendisto? No, ne esas silk-vendisto 
en nia vilajo. Esas kandelo-fabrikanto, e 
bakisto, qua bakas bela kuki e pani tam 
lejera kam nubi. Ed esas kano-tranchero, e 
la peskisti, komprenende. Ma no, me ne 

konocas irga silk-vendisto. Nu, longa tempo 
ante nun, on dicas, silk-vendisto ya habitis 
hike, ma il faliis e livis la vilajo, nulu savas 
adube. 


SERVISTO 

Ho, mea mastrino esos tre trista pro ta 
informo. Me quik informos elu. ( aparte) 
Insolento! 

(II iras a la OLIMA AMORANTO. La RURANO 
ridas e sideskas.) 

SERVISTO 


Mea mastrino, me questionis ta rurano pri 
silko-vendisto, ma lu dicas, ke la silk- 
vendisto qua lojis hike faliis e mustis livar. 

OLIMA AMORANTO 

Do, ton dicas la saji: Mem old amiki divenas 
nekonocati kande on povreskas. Shaminda! 
(.El celas sua lakrimi.) Ma me ne oblivias nia 
lasta renkontro. Me restos hike dum kurta 
tempo. 


SERVISTO 

Bone, mea mastrino. Me questionos ta 

rurano pri lojeyo. ( aparte ) L’impertinento! 
(II retroiras al RURANO.) Pardonez, bona 
sioro. Me kredas, ke ni parolis kurtatempe 
antee. 


RURANO 

Vu ya semblas familiara. 

SERVISTO 

Mea mastrino decidas honorizar vua vilajo 
canokte. Bonvole rekomendez ula domo 
apta por tala damo. 

RURANO 


Nu, me pensez. Muliero en tante dina robo, 
kun ta kolda juveli, bezonus varma loko. Me 
sugestas, ke vi probez che la forjisto. E1 
povos dormar apud la furnelego. 

SERVISTO 

Tacez! Se on insultus me, me ne plendus. 
Ma nulu darfas insultar mea mastrino! 

RURANO 

Nu, kalmigez vu, bonulo, ne tremez quale 
hanino chasanta koleoptero. Me jokis. Men 
pardonez, me pregas. 

SERVISTO 


Ho! 


RURANO 

Tre serioze, me questionos la kandelo- 
fabrikanto, ka lu volunte lojigos vi. Lua 
domo es la maxim varma kontre nia kolda 
venti, e lua tablo es la maxim bona. 

SERVISTO 

Danko. Ma dicez a me, qua lojas en ta 
kabaneto? 

RURANO 


Ibe lojas la povra kano-tranchero. Interesiva 
homo, qua pleas per sua kano-fluti tam 
bone kam muzikisto dil korto. Ma il nek 
parolas nek eniras socio. Malgre to, ilua 
fluti esas bonega ed omni kompras de il. He, 
kano-tranchero! Ka vu esas heme? Venez e 
vendez ula kani! (A la SERVISTO.) Vartez. II 
rivenos. 


SERVISTO 

Bonege! Ni certe vartos por renkontrar tala 
homo. 

RURANO 


Me kuros al kandelo-fabrikanto. 

SERVISTO 

Danko. 

(.La RURANO ekiras. La KANO-TRANCHERO 
eniras ek la kani, portas bastono de qua 
pendas kano-faski. II portas chapelo havanta 
larja rebordo .) 

KANO-TRANCHERO 

Nubi vesperal obskurigas la monti. 
L’ondi plaudas an la stoni dil bayo. 

En ca loko omna vidaji charmas. 

Mem la fango-regoli esas bela. 

Barki di peskisti sidas sur 1’ maro, 
ligita l’una a l’altra per lia reti 
quale blanka skabi-koliaro. 

Tala vidajo purigas la trista kordio! 

Me marchas de vilajo a vilajo 
alonge la rivero de jorno til nokto, 
e nulu povas dicar, ke lu remarkas 
ca homo olda, povra ed humila. 

Me ne konocas mea propra vizajo. 
Mea vizajo nun es obliviata. 

En la domo di richeso e famo 
esas balanco por mezurar la vivo, 
ma me sempre destinesis por povreso, 

e, malgre ke me unfoye tranis me ek 
ol, 

ol rajuntis me, quale avar amoranto, 
embracis me per olua brakii ruzoza. 

Nun quo venos? Ho, nun quo venos? 
Singla dion pasinta me ya disipis. 

Ja ca dio kuras ad olua fino. 

La morga dio anke finos same. 

Malgre to, me durigas de dio a dio 
povra vivo qua ne valoras plue 
kam la sablo qua fluas aden la maro, 
povra vivo qua ne valoras plue 
kam respiro fluanta tra kano-fluto. 

Olim, olim me ofte sidis hike 
kun mea kara, beleg amoratino. 

Lore ni spektis inter kani grui 

quale se li esis tote nulo, 
quale se li esis ombri dil luno. 

Nun me ipsa habitas la kaneyo. 

Me es ta fuganta ombro dil luno. 

Me divenis quaze un de ca kani: 
Longa, tenua, sika, tote vakua. 

Ma mea kordio ankore sentas beleso. 
Mea kordio sentas brilanta beleso. 

SERVISTO 

Vu ibe. Ka vu esas la kano-tranchero? 
KANO-TRANCHERO 

Me esas. 

SERVISTO 


Me parolez a vu. 

KANO-TRANCHERO 
Pro quo irgu parolez a me? 

SERVISTO 

Me vidabis kolporteri di omna landi, ma 
dicesis, ke vu vendas kani e pleas per li 
quale kortana muzikisto pleas per lia 
arjenta fluti. 

KANO-TRANCHERO 

Me tranchas kani e fabrikas ek li fluti. Me 

povas plear un o du melodii. Ma dicez, de 
ube vu venas? Me vidas klare, ke vu ne esas 
vilajano. 


SERVISTO 

Certe ne! Me venas del urbego ube la fluvio 
turnas e tranchas la monto. 

KANO-TRANCHERO 

Longa tempo ante nun me ofte voyajis 
adibe, al urbego famoza en poezio. Me ibe 
havis amiki, homi importanta, e komercis 
kun la maxim bona homi en ta loko. Ma me 
faliis, e falis, aquo-guto de folio saturata. 
Mea kani tranchita perdas koloro, ed anke 

me. Ka vu kompros un de li, sioro? Ti esas 
la maxim bona kani. Me tranchis li sur 
Nobla Plajo. 


SERVISTO 

Ka Nobla Plajo? Stranja nomo! Dicez, mea 
bonulo, quale plajo povas esar nobla? 

KANO-TRANCHERO 

Ka vu ne savas? Vu surprizas me, sioro. Ka 
vu ne audis pri la Nobla Plajo? Esas la loko 
ube imperiestro anciena degnis 
konstruktigar sua jada palaco, ibe ye la fino 
di la rivero. 

SERVISTO 


Me ne savis! Do, palaco di imperiestro 
stacis an la bayo ye la fino di ca rivero! Nun 
me komprenas la nomo. 

KANO-TRANCHERO 

Lua palaco esis an la rivo ube alta ondi 
plaudas, do la signal-fairi dil peskist-vilaji 
semblis esar torchi dil korto. Ma la dii 
chanjis, la kustumi chanjis, e yarope la 
homi forprenis la verda roki del muri, e nun 
nulo restas ecepte ta nomo. Ed uldie ol anke 
desaparos. 

SERVISTO 


“ La klamado dil peskisti 
donas tempo al retisti 
e muzikon di laboro 
onu audas en la korto. ” 

KANO-TRANCHERO 
Vu savas l’olda poemi. 

SERVISTO 

Quante bela! 

“ Homo sentema— ” 

KANO-TRANCHERO (ikantas) 

“ Homo sentema, 
regardez rivero, 
regardez la bayo, 
regardez marbordo. ” 

SERVISTO ( kantas ) 

“Regardez la placo 
qua savis palaco. 

Regardez la roki 
qui savis muregi. ” 

KANO-TRANCHERO 
“ Me portas en pluvo— ” (pleas e dansas) 

SERVISTO (kantas) 

“ Me portas en pluvo 
palia mantelo, 
regardas la nubo 
qua nutras rivero. 
Advenas yunino 
qua tenas maniko 
super la kapo 
kontre pluveto. 

Nun rulas ondo, 
agitas la spumo, 
e vento bategas 
la old kano-mato 
ye mea fenestro. 
Quala delekto 

por on fatigita 
dal mondo agiva! ” 

(La danso finas e la KANO-TRANCHERO 
genupozas.) 

OLIMA AMORANTO 
Servisto, ube tu esas? 

SERVISTO 

Hike, mastrino. 

OLIMA AMORANTO 
Kun qua tu parolas? Qua dansas tante triste? 

SERVISTO 


Kano-tranchero, mastrino, qua lojas hike. 

OLIMA AMORANTO 

Kano-tranchero. Kad il vendus a me kano- 
fluto? 


SERVISTO 

Yes, mastrino. (II iras al KANO- 
tranchero.) Mea mastrino demandas, ke 
vu adportez kano-fluto. 

KANO-TRANCHERO 


Certe, sioro. Me vendos ica fluto, ol havas la 
maxim dolca toni. (II ofras fluto .) 

SERVISTO 

No. Ad el. 

(La KANO-TRANCHERO iras al OLIMA 
AMORANTO e genupozas. II adsupre 
regardas e la du regardas l ’una l ’altra. Quik 
il staceskas e kuras aden la kabaneto. II 
klozas la pordo ed adosas su an olu .) 

OLIMA AMORANTO 
Esas ilu! Esas ilu! 

SERVISTO 

Extraordinare! Pro quo il agas talmaniere? 

OLIMA AMORANTO 

Me ne duros celar mea vera historio. Longa 
yari ante nun me habitis hike, e me e ta 
kano-tranchero ... ni esis amoranti. Ma me 
sendubite revas! Quala fato mizeroza! (El 
ploras .) 

SERVISTO 

Vu, mea mastrino, ka vu venis de ca loko 
desnobla? 


OLIMA AMORANTO 

Ni amis, e ni promisis ni Tunu a Taltru. Pose 
mea silk-vendisto faliis, e me iris al urbego 
por ganar pekunio. Ma il ne advokis me, il 
ne venis, e balde ... me mariajis me. 

SERVISTO 

Lo ne esas shamo. Certe vu mustas vidar ca 
homo. Me iros ed adduktos il. 

OLIMA AMORANTO 

No. Me vartos. Tu forirez. Koram tu il 
sentos shamo. Me sole irez ad il. 

SERVISTO 

Komprenende, lo esas justa. ( Ekiras ) 

(La OLIMA AMORANTO iras al kabaneto e 
genupozas .) 

OLIMA AMORANTO 

Mea amoranto de longa yari, 
ka tu memoras nia lasta renkontro 
kande ni promisis, ke tra la yari 

ni esez quale globeti sur silka filo, 
ni esez quale folii sur un brancho, 
ni esez quale manui juntita? 

Tra milii e tra yari tun me serchis. 

Ne tumez, ne tumez, ho, ne tumez de 
me. 

KANO-TRANCHERO 

Certe esas sonjo, yes, esas sonjo! 

Se sendorma, quante me desesperas! 
Quante shaminda koram altm me 
semblas. 

OLIMA AMORANTO 
Certe nulu konocas la kordio di altm. 

Quale tu povus semblar shaminda 
Ye mea okuli, qui vidas tu per amo? 
Pro quo tu shamas, se tu es kontenta? 
Pro quo tu shamas, se tu es felica? 

Se tu vivis sempre honeste, juste, 
same kam me, ho, pro quo ni shamez? 
On mustas ulmaniere vivar. 

Do, ni du vivis. Me esas kurioza, 

Ka tu, pos ke me departis, ka tu 
Ultempe trovis nov amorato? 

KANO-TRANCHERO 

La junko-fairi quin me brulas nokte 
nigrizis la muri di ica kabaneto, 
ma la fairi di tempo ne koruptis tu. 

Tu restas nun tam yuna kam memoro. 
Quale me povis irg altra hominon 
Tenar, embracar, o tushar, o kisar? 

E dum ke me tranchis la kava kani, 
Me saveskis, ho, ke mea vivo eroris. 

OLIMA AMORANTO 

Ma tu ne eroris, mea amato. Tu vivis. 
Ho, kande ni du separis ni, ni donis 
de Tunu a Taltru nia omna esperi, 
e singlu iris per sua propra voyo. 
Quale vivo povus erorar? 

KANO-TRANCHERO 
Kani ne povas sempre velizar me. 

Nun me apertos la pezoza pordo. 

Me nun venas koram tua okuli, 

Ma, ho! Me shamas, me shamas avan 
tu. 

La longa yari qui pasis senkompate 
nun esas segun me advera sonjo. 

Nun ni vekas, itere renkontras. 

Inter ica kani, sub ica nubi. 

Nun ni repozez, mea amoranto. 

(La SERVISTO e RURANO ri-eniris e spektas .) 

SERVISTO 

Quala feliceso! Li itere trovas Tunu Taltru. 

RURANO 


Marveloze! Fakte, me ofte opinionis, ke ta 
kano-tranchero ne es homo ordinara, e nun 
me saveskas, ke il esis jentilulo. Marveloze! 
Me hazarde venas, tu jentile questionas me, 
me dicas, ke tu devas parolar kun la kano- 
tranchero. E yen! Lo montras quala esas la 
mondo! Ed en ol me pleis rolo kelke 
importanta. 


SERVISTO 

E se me ne prizus muziko, e se me ipsa 
komprabus ta fluto, e se me ne sendabus il 
ad elu ... quante bela desegnurin dio povas 
interplektar! 

KANO-TRANCHERO 


Tam alta kam arbori sur monti, 
tam senfunda kam senfunda mari, 
plu longa kam un yaro de yari 
la amo inter ni du. 

OLIMA AMORANTO 

Quale trifolio charjita per roso, 
quale poemo charjita per emoco, 
tale, per vera pardono, 
un ago donas paco. 

KANO-TRANCHERO 

Rejo naskis, populon lu regnis, 
konstruktis palaco, e mortis. 

La tero la palacon pardonis. 

Ankore populo restas. 

OLIMA AMORANTO 

Lloreti kovras la olda arbori 

qui dormas dum vintro. La flori falas. 

Lrukti matureskas, folii velkas. 

Pos vintro, nova floreti. 

KANO-TRANCHERO 
En la kordio bitra vunduro 

klozas su, facas cikatro. 

Ta cikatri di omna dolori 
Facas bela desegnuro. 

OLIMA AMORANTO 
Nun me foriros. Nun me povas forirar. 

KANO-TRANCHERO 
Nun me restos. Nun me povas restar. 

OLIMA AMORANTO 
Me amas tu. 

KANO-TRANCHERO 
E tun me amas. Me pardonas tu. 

OLIMA AMORANTO 
E tun me pardonas. 

(El foriras. La SERVISTO sequas. Silenco. 
Muziko di fluto. La KANO-TRANCHERO 
danseskas .) 

RURANO 

Vu! Kano-tranchero! Esas krepuskulo e vua 
amoranto itere livis! Pro quo vu dansas? 

KANO-TRANCHERO 

Me dansas por obliviar la luno quan me 
maledikis dum vintro. Nam nun esas 
printempo. 


RURANO 

Ma es autuno! 

(La KANO-TRANCHERO dansas .) 

NARACERO 
Esas printempo. 


Fino 

